पाएं अपने शहर की ताज़ा ख़बरें और फ्री ई-पेपरडाउनलोड करें
जिले में कोरोना का कहर बढ़ता जा रहा है। अस्पतालों में मरीजों को ऑक्सीजन आईसीयू बेड नहीं मिल पा रहे हैं। प्राइवेट अस्पतालों में 70 प्रतिशत मरीज दिल्ली, यूपी व अन्य जिलों के भर्ती हैं, जबकि मेडिकल कॉलेज में 90 प्रतिशत लोकल मरीजों को एडमिट किया गया है।
कोरोना की मार के चलते शनिवार को भी 8 लोगों की मौत हो गई, जबकि 740 मरीज कोरोना पॉजिटिव आ गए। कोरोना मरीजों को लेकर प्रशासनिक व्यवस्थाएं लड़खड़ा रही हैं। अब कोरोना से मरने वाले लोगों के परिजन उपचार की व्यवस्थाओं पर सवालिया निशान खड़े कर रहे हैं।
प्रशासन इलाज के लिए अच्छी व्यवस्थाओं और ऑक्सीजन की कमी न होने का दावा ठोकता रहा है, जबकि कोरोना से मरने वालों के परिजन समय से इलाज और ऑक्सीजन न मिलने के आरोप लगा रहे हैं। कोरोना के बढ़ते मरीजों के चलते अस्पतालों में मरीजों को इलाज की दरकार बनती जा रही है। मरीजों के परिजन अब सरकार की व्यवस्थाओं का कोसने लगे हैं।
अब तक हो चुकी 264 व्यक्तियों की मौत
डीसी निशांत कुमार यादव ने बताया कि शनिवार को 8 लोगों की कोरोना से मौत हो गई। कोरोना संक्रमित 740 नए केस सामने आए हैं। शनिवार को 454 मरीज ठीक होकर अपने घर चले गए हैं। अभी तक लिए गए 316245 सैंपलों में से 287187 की रिपोर्ट निगेटिव आ चुकी है।
अब तक 27992 पॉजिटिव केस सामने आ चुके हैं। इनमें से 21992 मरीज ठीक होकर घर जा चुके है। 264 कोरोना पॉजिटिव मरीजों की मृत्यु हो चुकी है। इस प्रकार जिले में कोरोना वायरस के 5736 एक्टिव केस हैं। मौत के बढ़ते आंकड़े के मद्देनजर प्रशासन की ओर बलड़ी श्मशान घाट के साथ एक और श्मशान घाट तैयार किया गया है, ताकि संस्कार में दिक्कत न आए। शनिवार को डीसी ने प्राइवेट अस्पतालों का दौरा कर व्यवस्थाओं का जायजा लिया।
कोरोना से संक्रमण की चपेट में आ रही गृहिणियां : बढ़ते कोरोना संक्रमण की चपेट में गृहिणियां भी आती जा रही हैं। शनिवार को जो कोरोना बुलेटिन आया उसमें गृहिणियों की संख्या आ रही है। अकेले 30 से अधिक गृहिणियां कोरोना पॉजिटिव है। इसके अलावा स्टूडेंट, डॉक्टर, टीचर, इंजीनियर, पुलिस कर्मचारी, स्टाफ नर्सरी, मेडिकल आॅफिसर काेरोना पॉजिटिव मिल रहे हैं।
समय से इलाज नहीं देने का आरोप, गर्भवती की मौत
सोनीपत के बलजीत ने अपनी 8 माह की गर्भवती पत्नी की मौत का कारण मेडिकल कॉलेज में समय से इलाज न मिलने को बताया। उसने व अन्य परिजनों ने आरोप लगाया कि मेडिकल काॅलेज में डेढ़ घंटे तक मरीज को नहीं देखा गया। मरीज को ऑक्सीजन की कमी बनी हुई थी।
दिल्ली में बेड न मिलने के बाद वे करनाल पहुंचे थे। लेकिन यहां पर उनको कभी सिविल अस्पताल तो कभी मेडिकल कॉलेज घुमाया गया। मेडिकल कॉलेज में वे सुबह पांच बजे आ गए थे, लेकिन डेढ़ घंटा तक इंतजार करते रहे इलाज नहीं मिला। जबकि वे कहते रहे कि उनके मरीज को ऑक्सीजन की जरूरत है। इलाज की व्यवस्था सही नहीं कर रही है।
बुजुर्ग की मौत, ऑक्सीजन न मिलने का आरोप
हांसी रोड शालीमार कॉलोनी के एक 72 वर्षीय बुजुर्ग की कोरोना से मौत हो गई। परिजनों का आरोप है कि मेडिकल काॅलेज में एडमिट करने के बावजूद उन्हें समय से ऑक्सीजन नहीं दी गई। समय से ऑक्सीजन न मिलने पर उनके मरीज की मौत हो गई। मेडिकल काॅलेज अस्पताल में मरीज पर हवा के लिए पंखा भी उनको घर से लाना पड़ा। उन्होंने कहा कि उनके मरीज के इलाज में लापरवाही बरती गई है, जिसके चलते उसकी मौत हो गई।
दोनों मामलों में आरोप निराधार हैं : डॉ. डागर
मेडिकल कॉलेज में मरीजों को बहुत देरी से लाया जा रहा है। मरीजों को तब लाया जाता है, जब दिक्कत बहुत अधिक बढ़ जाती है। बुजुर्ग को ऑक्सीजन में देरी के आरोप निराधार हैं। दूसरी ओर सोनीपत से लाए गए मरीज के बारे में वे यही कहेंगे कि सरकार ने प्रत्येक मेडिकल कॉलेज को जिले बांटे हुए हैं।
करनाल को करनाल समेत, कैथल, कुरुक्षेत्र व यमुनानगर के कोविड मरीजों के इलाज की ड्यूटी दी हुई है। लेकिन फिर भी जो मरीज आते हैं उनको यथासंभव शीघ्रता से अटैंड किया जाता है। इलाज में देरी के आरोप निराधार है। डॉ. अभिनव डागर, नोडल ऑफिसर, कल्पना चावला मेडिकल कॉलेज।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn